open-index/open-wikipedia-markdown huggingface dataset:
Connell (Washington)

**Connell** is in stêd yn Franklin County, yn it súdlike part fan 'e Amerikaanske steat Washington. Neffens in offisjele skatting út 2014 bedroech de befolking fan it stedsje doe krapoan 5.400 minsken. Connell stiet benammen bekend om it Coyote Ridge Corrections Center, dat der fêstige is, ien fan 'e twa grutste finzenissen fan 'e steat Washington, dêr't hast heal safolle detinearren fêstholden wurde kinne as dat Connell ynwenners hat.

## Skiednis
Yn 'e twadde helte fan 'e njoggentjinde iuw waard de krite fan Connell as iepen lân foar it weidzjen fan kij en hynders brûkt, oant der yn 1883 in delsetting stifte waard as in ferbiningsstasjon tusken de spoarlinen fan 'e Northern Pacific Railroad en de Oregon Railroad and Navigation Company. It nije plak waard troch de pleatslike spoarbeämte Jacob Cornelius Connell 'Palouse Junction' neamd, nei de Palûs, in Yndiaansk folk út 'e omkriten, mar earne tusken 1886 en 1900 waard it namme feroare yn Connell, om 'e stifter fan 'e delsetting te earjen.

Yn 1890 hold de Northern Pacific Railroad op mei it betsjinjen fan it stasjon, mar yn 1901 waard it stasjon fan Connell oernommen troch de Union Pacific Railroad. Dêrnei begûn it doarp wer te groeien. Tusken 1900 en 1904 waard de earste skoalle oprjochte, en yn 1902 waard der in bank yn 'e delsetting fêstige, de Franklin County Bank. Yn 1903 waard der in goede wettersaad oanboarre, dy't it drûge Connell fan rom foldwaande drinkwetter foarseach. Tsjin 1905 wie Connell yn Franklin County suver like wichtich as it súdliker leine Pasco, mar dat jiers waard troch in grutte brân it kommersjele hert fan it doarp fierhinne ferwuostge, in klap dy't Connell nea te boppe kaam.

Op 28 novimber 1910 krige Connell stedsrjochten. Yn 'e tweintichste iuw wie it ferbouwen fan weet de wichtichste ynkomsteboarne yn Connell en omkriten. Yn 1992 waard fuortby it stedsje it Coyote Ridge Corrections Center iepene, in middelheech befeilige finzenis dêr't 2.500 detinearren fêstholden wurde kinne, en dy't dêrmei it ien fan 'e twa grutste tichthuzen fan 'e steat Washington is.

## Demografy
Neffens in offisjele skatting troch it Amerikaanske Folkstellingsburo op grûn fan gegevens fan 'e folkstelling fan 2010 hie Connell yn 2014 in befolking fan 5.388 minsken. De befolkingstichtens bedroech 206,5 minsken de km². Neffens gegevens fan 'e folkstelling fan 2010 wie doe fan 'e befolking fan Connell 5,4% âlder as 65 jier en 23,7% jonger as 18 jier. Fierders bestie 21,5% fan 'e húshâldings út ien persoan, wylst yn 2000 19,5% fan 'e befolking ûnder de earmoedegrins libbe. Wat de etnyske opbou fan 'e befolking oangiet, dy wie yn 2010 sa: 39,3% Latino's; 34,1% blanken; 6,4% swarten; 2,7% Aziaten; 1,9% Yndianen; 0,4% Polyneziërs, Melaneziërs en Mikroneziërs; 15,2% oaren of fan mingd etnysk komôf.

## Klimaat
Connell hat in steppeklimaat, mei hjite drûge simmers en koele wiete(re) winters. Yn july, de waarmste moanne, is de trochsneed temperatuer oerdeis 32,4&nbsp;°C, en yn jannewaris, de kâldste moanne, is dat 1,9&nbsp;°C. Connell kriget jiers trochinoar net mear as 253&nbsp;mm delslach.

## Keppelings om utens
*Offisjele webside fan Connell (Washington)
Coyote Ridge Corrections Center

It **Coyote Ridge Corrections Center** (CRCC, of koartwei Coyote Ridge) is in Amerikaanske finzenis yn it stedsje Connell, yn it súdlike part fan 'e steat Washington. Tegearre mei it like grutte Monroe Corrections Complex, yn Monroe, is Coyote Ridge it grutste tichthûs fan Washington.

## Skiednis
It Coyote Ridge Corrections Center waard yn 1992 yn gebrûk nommen as in leechbefeilige ynrjochting. Yn 2009 kaam der in útwreiding mei in middelheech befeilige ynrjochting ree. Sûnt jannewaris 2011 hat de finzenis, dy't ûnder it bewâld stiet fan it Departemint fan Finzenissen fan de Steat Washington (*Washington State Department of Corrections*, WSDoC) in kapasiteit fan 2.500 detinearren.
 

## Finzenisyndieling en -bewâld
Feroardiele kriminelen dy't yn 'e gruttere middelheech befeilige ynrjochting fan Coyote Ridge fêstholden wurde, sitte yn 'e regel in selstraf út fan teminsten mear as fiif jier oant libbenslang. Yn it lytsere, leechbefeilige diel fan it tichthûs sitte detinearren dy't ta fiif jier selstraf of minder feroardiele binne.

Dit leechbefeilige diel wurdt it 'kamp' neamd, mei't de gebouwen dêr in iepener karakter hawwe as de trochsneed finzenis, kompleet mei sliepgebouwen dy't net misstean soene op in universiteitskampus. De finzenen fan it kamp runne in eigen tekstylfabryk en ferbouwe grienten yn in kokentún. Guon meie ûnder strang tafersjoch oerdeis it finzenisterrein ferlitte om ienfâldige putsjes yn 'e omkriten út te fieren, lykas it opsykjen fan swerfôffal.

## Keppelings om utens
*Offisjele webside fan it Coyote Ridge Corrections Center
Tongerbear

**Tongerbear** (Ingelsk: *Thunder Bear*; op 'e noardlike Grutte Flakten (Feriene Steaten), mids 19e iuw – yn it Fort Peck Yndianereservaat (Montana), nei 1907) wie in Yndiaanske kriger dy't yn 1876 meifocht yn 'e ferneamde Slach oan de Little Bighorn.

## Libben
Tongerbear waard omtrint de midden fan 'e njoggentjinde iuw berne yn it noardlike diel fan 'e Grutte Flakten fan Noard-Amearika, mooglik yn 'e Dakota's, Nebraska, Wyoming of Montana. Hy wie in haadman fan 'e Janktonai (*Iháŋktȟuŋwaŋna*), in substamme fan 'e Westlike Dakota.

Tongerbear wie de lieder fan in groepke fan fiif Janktonai-Dakota dy't har yn 'e simmer fan 1876, ûnder de Grutte Sû-Oarloch, út it Fort Peck Yndianereservaat yn noardeastlik Montana wei nei it kamp fan 'e foaroansteande Lakota-medisynman Sittende Bolle bejoegen, dat oan 'e igge fan 'e rivier de Little Bighorn yn súdlik Montana opslein wie. Mei him giene de krigers Medisynwolk, Izerne Bear en Lange Beam, en teffens de frou fan Medisynwolk. 

Op 25 en 26 juny 1876, doe't it kamp fan Sittende Bolle oanfallen waard troch it Amerikaanske 7e Kavaleryrezjimint fan luitenant-kolonel George Armstrong Custer, fochten Tongerbear en de oare Janktonai mei yn 'e ferneamde Slach oan de Little Bighorn, wêrby't in grut diel fan it rezjimint besingele en oan 'e lêste man ta útrûge waard troch in koälysje fan Lakota, Noardlike Sjajinnen en Noardlike Arapaho. Yn 'e slach wiene Tongerbear en de Janktonai benammen behelle yn 'e striid tsjin it detasjemint fan majoar Marcus Reno, dat it súdlike part fan it doarp oanfoel, weromdreaun waard en neitiid oardel dei op in heuveltop belegere waard.

Nei de slach kearden Tongerbear en de oare Janktonai werom nei it Fort Peck Reservaat. It is ûnbekend wannear't Tongerbear stoarn is, mar dat moat yn elts gefal nei 1907 west hawwe, doe't er it ferhaal oer syn dielnamme oan 'e Slach oan de Little Bighorn fertelde oan 'e etnolooch en fotograaf Edward S. Curtis, dy't it letter publisearre.
LA Direct Models

**LA Direct Models** is in Amerikaansk ympressariaat dat yn 2000 yn 'e Britske haadstêd Londen oprjochte waard troch pornoakteur Ben English (wiere namme: Derek Hay).

## Skiednis
It bedriuw wie oarspronklik bedoeld om Britske pornoakteurs tagong te jaan ta de Amerikaanske pornoyndustry, mar doe't der ek in grutte fraach nei fertsjintwurdiging troch in renommearre ympressariaat bliek te bestean ûnder Amerikaanske pornoakteurs, ferhuze English syn bedriuw yn 2001 nei Kalifornje, dêr't er it yn 't earstoan mei syn doetiidske freondinne Hannah Harper runde fanút harren ien-sliepkeamerappartemint yn Los Angeles. Neitiid ferhuzen hja it bedriuw nei de buert Cahuenga Pass, yn 'e Los Anzjelynske wyk Hollywood, dêr't it ympressariaat fêstige wie yn itselde kantoargebou dêr't ek filmstudio Vivid Entertainment siet. Yn it neijier fan 2014 iepene LA Direct Models in nij kantoar yn Las Vegas.

Sûnt 2001 hat LA Direct Models him ûntjûn ta ien fan 'e meast foaroansteande ympressariaten fan 'e Amerikaanske pornoyndustry, dat no likernôch 130 froulike en 30 manlike pornoakteurs fertsjintwurdiget. Dêrûnder binne Lexi Belle, Yurizan Beltran, Charisma Cappelli, Cassandra Cruz, Sophie Dee, Kagney Linn Karter, Kimberly Kendall, Mia Lelani, Shawna Lenée, Lisa Lipps, Krissy Lynn, Alexis Love, Jynx Maze, Aleksa Nicole, Teagan Presley, Alexis Texas en Jezabel Vessir. Yn 2005 waard Havana Ginger de earste stjer dy't in eksklusyf kontrakt mei LA Direct Models ôfsleat, en yn 2008 wie Kimber James de earste transseksuële pornostjer dy't har troch it ympressariaat fertsjintwurdigje liet.

Yn 2008 foarme LA Direct in gearwurkingsferbân mei Lisa Ann's Talent Management en The Lee Network om boekings foar *[[feature dancer]]s* yn Amerikaanske stripklubs te koördinearjen. Datselde jiers lansearre LA Direct Models in eigen nijswebside oer de Amerikaanske pornoyndustry. It ympressariaat fertsjintwurdiget no net mear inkeld pornoakteurs en strippers, mar ek produksjemeiwurkers lykas regisseurs en fisazjistes.

## Keppelings om utens
*Offisjele webside fan LA Direct Models
*Nijs fan LA Direct Models
Slacht-Twa

**Slacht-Twa** (Lakota: *Nomkápa*; Ingelske oersetting: *Two Strike(s)*; oan 'e Wite Rivier (Nebraska), 1831 – yn it Rosebud Yndianereservaat (Súd-Dakota), 1915) wie in opperhaad fan 'e Lakota-Sû (*Lakota-Sioux*), in lânseigen Yndiaansk folk fan de Grutte Flakten fan Noard-Amearika. Hy hearde ta de substamme fan de Brulee, en wie behelle yn ferskate konfrontaasjes mei de Amerikanen.

## Libben
Slacht-Twa waard yn 1831 berne oan 'e igge fan 'e Wite Rivier, yn wat no it noardwesten fan 'e Amerikaanske steat Nebraska is. Hy wûn syn krigersnamme, *Nomkápa*, mei de letterlike betsjutting "Slacht der Twa ôf", as jongeman yn in wapene treffen mei de Jût (*Ute*), wêrby't er nei't it skynt mei yn klap fan syn tomahawk twa Jût-krigers fan it hynder sloech. Under de Oarloch fan Reade Wolk (1866-1868) focht er yn 'e krite fan 'e Powderrivier yn súdlik Montana en noardlik Wyoming mei de Brulee-haadman Kriehûn en it Oglala-opperhaad Mâl Hynder tsjin it Amerikaanske Leger.

Op 11 july 1869 wie Slacht-Twa oanwêzich by de Slach by Summit Springs, yn 'e neite fan it hjoeddeiske Sterling, yn Kolorado, dêr't er mei de Hûnskrigers fan 'e Súdlike Sjajinnen ûnder Lange Bolle tsjin it Amerikaanske 5e Kavaleryrezjimint en de Pâny-ferkenners fan it leger focht. By dy ferrassingsoanfal op harren kamp waarden de Hûnskrigers as militêre macht fan betsjutting frijwol útrûge. Oars as Lange Bolle, dy't by dat treffen sneuvele, wist Slacht-Twa te ûntkommen om letter de striid fuort te setten, al rekke er al syn besittings kwyt doe't de Amerikaanske soldaten nei de fjildslach it Yndiaanske kamp platbaarnden.

Slacht-Twa naam wraak op 'e Pâny, doe't er yn 1873 dielnaam oan yn 'e Slach by Massacre Canyon, yn Nebraska, dêr't de Lakota ûnder opperhaad John Grass koarte metten makken mei in jachtpartij fan 'e Pâny (*Pawnee*). Dat wie ien fan 'e lêste grutte slaggen tusken Yndiaanske folken yn Noard-Amearika ûnderling, wêrby't mear as santich Pâny de dea fûnen. (Tsjintwurdich stiet op it plak fan dizze slach in tinkteken mei op 'e iene kant it gesicht fan John Grass, en op 'e oare kant dat fan Regearjend-oer-Syn-Soan, de Pâny-lieder yn dy slach.) Letter naam Slacht-Twa ek ûnder de Grutte Sû-Oarloch fan 1876 diel oan 'e striid tsjin 'e Amerikanen.

Under de Geastedûnsoarloch fierde Slacht-Twa op 30 desimber 1890 de Brulee oan dy't yn it saneamde Gefjocht by Drexel Mission it Amerikaanske 7e Kavaleryrezjimint fan kolonel James W. Forsyth befochten. De Amerikaanske troepen teagen nei it Bloedbad fan Wounded Knee, in dei earder, op nei in roomske missypost yn it Pine Ridge Yndianereservaat fan Súd-Dakota, nei't se berjocht krigen hiene dat de gebouwen dêre troch de Lakota yn 'e brân stutsen wiene. Doe't se troch in bedelte rieden, kamen se ûnder fjoer te lizzen fan Slacht-Twa en syn krigers. De 7e Kavalery waard dêrtroch raar yn 'e pine set en koe foar- noch efterút, en moast ûntset wurde troch majoar Guy V. Henry en in ôfdieling fan it 9e Kavaleryrezjimint, dat folslein út Afro-Amerikanen (saneamde *[[buffalo soldiers]]*) bestie.

Slacht-Twa kaam yn 1915 yn 'e âlderdom fan 84 jier te ferstjerren yn it Rosebud Yndianereservaat, yn it súdlike part fan Súd-Dakota.
Żelazowa Wola

**Żelazowa Wola** is in doarp yn it sintraal-Poalske woiwodskip Mazovië, yn it distrikt Sochaczewski. It plak heart by de gemeente Sochaczew en hat sa'n 65 ynwenners. It doarp leit oan de rivier de Utrata, sa'n 8 km noardeastlik fan Sochaczew en 46 km bewesten  Warsjau. 

It doarp waard foar it earst neamd yn de twadde helte fan de 16e iuw.

Żelazowa Wola is it berteplak fan de komponist Frédéric Chopin en fan de fioelist Henryk Szeryng.


Ofbyld:Poland Zelazowa Wola.jpg|Bertehûs fan Frédéric Chopin, no in museum
Ofbyld:Chopin zelazowa wola.JPG|Monumint fan Frédéric Chopin (1894), makker Józef Gosławski
File:ZW9 DSC0166.JPG|Park yn Żelazowa Wola
Entr'acte (film)

***Entr'acte*** is in Frânske koarte film út 1924 ûnder regy fan René Clair dy't foar it earst fertoand waard as tuskenspul by it ballet *Relâche*. *Relâche* is basearre op in boek en senario fan Francis Picabia,   waard produsearre troch Rolf de Maré en de  goreografy wie fan Jean Börlin. Erik Satie skreau de muzyk foar it ballet en de film.

De surrealistyske film bestiet út twa parten. It earste diel spilet fral op it dak fan it *Théâtre des Champs-Élysées* mei dêryn ûnder oaren in út himsels bewegend kanon. Yn it twadde part folget in lykstaasje in lykwein dy't op 'e rin rekke is neidat er losrekke is fan de dromedaris dy't him luts. De film duorret 22 minuten.

Yn 1974 waard de film fertoand op it Filmfestval fan Cannes. De film is te besjen op YouYube.

## Rollen
* Jean Börlin: jager mei Tiroaler hoed / gûcheler  
* Inge Frïss: ballerina  
* Francis Picabia: man dy't it kanon laadt 
* Marcel Duchamp: skaker
* Man Ray: skaker 

## Keppelings om utens
* ''Entr'acte'' yn de IMDb
Tom Stafford (astronoom)

**Tom Stafford** is in Amerikaansk astronoom dy't sûnt 1997 in tal asteroïden ûntdutsen hat, ûnder oaren 12061 Alena, 12533 Edmond, 13436 Enid, 13688 Oklahoma en 15904 Halstead by it Zeno-observatoarium yn Edmond, Oklahoma. Hy is in soan fan Joseph W. Stafford en Alena Ruth Robbins silger, en hat in suster, Susan Halstead.
Willem Beukels

**Willem Beukelsoan** (ein 13e – iere 14e iuw) is neffens de oerlevering in fisker út Biervliet, Siuwsk-Flaanderen, dy't de útfiner fan it kaken fan hjerring west hawwe soe. 

Yn 1312 wurdt Willem Beukels neamd as skepen fan Biervliet. De ienfâldige fisker út it folksferhaal kin er dêrom net west hawwe, neffens de doetiidske maatskiplike ferhâldingen. Op in betinkrút yn de tsjerke fan Biervliet wurdt fernijd dat er yn 1397 stoar, dat is yn alle gefallen net wier. Hokker rol er wier spile hat by dizze útfining is net witten; it *haring kaken* wurdt sûnt likernôch 1400 dien.

By hjerringkaken wurde fuortendaliks nei de fangst, dat meast al op it skip, de kiuwen en alle yngewanten útsein de alfleisklier (pankreas) fuorthelle; dêrnei wurdt de fisk pikele. De alfleisklier jout ûnder it rypjen enzymen ôf dy't de fisk syn aparte smaak jout en dy't soarget dat er bewarre en ferfierd wurde kin. Skandinaviërs en Flamingen wolle hawwe dat sy al langer bekend wiene mei dy wize fan sâltsjen. Faaks waard de útfining tagelyk dien op meardere plakken. 

Yn 2005 einige Willem Beukels. op nûmer 157 by de ferkiezing fan De grutste Nederlanner.
Dieblich

**Dieblich** is in plak oan 'e Mûzel yn 'e Dútske dielsteat Rynlân-Palts. 

## Bestjoer
Dieblich makket diel út fan 'e lânkring Mayen-Koblenz en heart by de ferbânsgemeente Rhein-Mosel.

## Monuminten
* Yn it sintrum fan Dieblich stiet de yn 1829 troch de Prusyske arsjitekt Johann Claudius von Lassaulx boude skoalle. Hjoed-de-dei is hjir it gemeentebestjoer fêstige. 
* De katolike *Pfarrkirche St. Johannes* waard tusken 1844 oant 1848 troch de arsjitekt Ferdinand Nebel boud.
* By de tsjerke stiet in fersterke hûs mei de namme *Heesenburg*. De oarsprong fan it hûs giet werom op 'e 13e iuw en wie ea it besit fan 'e famylje Von der Arken út Koblenz. Yn 1762 erfde frijhear Johann Philipp Ernst von und zu der Hees it hûs.

## Natoer
Yn it wetter en oan 'e seame fan de Mûzel by Dieblich libbet de yn Dútslân tige seldsume dobbelstiennjirre. De wetterslang hat dêr ien fan 'e fjouwer Dútske populaasjes. It gebiet dêr't de njirre libbet, begjint krekt súd fan Dieblich en rint troch oant de Moselgoldbrücke by Niederfell. Fanwegen it foarkommen fan 'e slang wurdt it gebiet sûnt in jiermennich beskerme. Buorden oan 'e B-49 ynformearje oer it smelle natoergebiet.

## Ofbylden

Dieblich, St. Johannes Evangelist, 2012-08 CN-01.jpg|Parochytsjerke Sankt Johannes.
Dieblich, Kirchstraße, oorlogsmonument.jpg|Kriichsmonumint.
Dieblich Haus.jpg|De Heesenburg yn Dieblich.


Dieblich, Hauptstraße, wegkapel.jpg|Kapel oan de doarpsrâne.
Das Naturschutzgebiet wird von Schafen und Ziegen für die Würfelnatter vom hohen Bewuchs befreit.JPG|Libbensgebiet fan 'e Dobbelstiennjirre tusken Dieblich en Niederfell.
Begraafplak fan Montparnasse

It **Begraafplak fan Montparnasse** (***Cimetière du Montparnasse***) is in begraafplak yn it suden fan Parys sûnt 1824. It begraafplak waard ferneamd nei de wyk Montparnasse en is mei 1200 beammen op 19 hektare ien fan de meast wichtige griene longen fan de stêd.

## Ferneamde lju beïerdige op Montparnasse

 
In kar:
* Aleksandr Aljechin (1892-1946), Russysk skaakgrutmaster
* Théodore de Banville (1823-1891), Frânsk dichter
* Frédéric Auguste Bartholdi (1834-1904), Frânsk byldhouwer
* Charles Baudelaire (1821-1867), Frânsk dichter
* Simone de Beauvoir (1908-1986), Frânsk skriuwster, filosofe en feministe
* Samuel Beckett (1906-1989), Iersk skriuwer en dichter
* Isabelle Caro (1982-2010), Frânsk anoreksia model, aktrise en skriuwsters
* Aristide Cavaillé-Coll (1811-1899), Frânsk oargelbouwer 
* Jacques Chirac (1932-2019), Frânsk steatsman 
* Emil Cioran (1911-1995), Roemeensk skriuwer
* André Citroën (1878-1935), Frânsk yndustrieel en oprjochter fan Citroën
* Albert Cossery (1913-2008), Frânsk auteur mei Egyptyske nasjonaliteit
* Antoine Cournot (1801-1877), Frânsk wiskundige, ekonoom en filosoof
* Paul Deschanel (1855-1922), Frânsk presidint
* Robert Desnos (1900-1945), Frânsk surrealistysk dichter
* Porfirio Díaz (1830-1915), Meksikaansk presidint en diktator
* Alfred Dreyfus (1859-1935), Frânsk ofsier
* Marguerite Duras (1914-1996), Frânsk skriuwster, filmregisseuse en feministe
* Émile Durkheim (1858-1917), Frânsk sosjolooch
* Cesar Franck (1822-1890), Frânsk komponist en oargelist
* Serge Gainsbourg (1928-1991), Frânsk dichter en sjonger
* Évariste Galois, (1811-1832), Frânsk wiskundige
* Charles Garnier (1825-1898) Frânsk arsjitekt
* Alexandre Guilmant (1837-1911), Frânsk komponist
* Clara Haskil (1895-1960), Roemeensk pianiste
* Stéphane Hessel (1917-2013), Dútsk-Frânsk diplomaat, ambassadeur, skriuwer en fersetsstrider
* Joseph Kessel (1898-1979), Frânsk sjoernalist en auteur
* Charles Louis Alphonse Laveran (1845-1922), Frânsk dokter en nobelpriiswinner
* Maurice Leblanc (1864-1941), Frânsk skriuwer
* Jean Le Moal (1909-2007), Frânsk skilder en byldhouwer
* Guy de Maupassant (1850-1893), Frânsk skriuwer
* Symon Petljoera (1879-1926), Oekraynsk nasjonalist
* Man Ray (1890-1976), Amerikaansk fotograaf en filmregisseur
* Camille Saint-Saëns (1835-1921), Frânsk komponist
* Jean-Paul Sartre (1905-1980), Frânsk skriuwer en filosoof
* Delphine Seyrig (1932-1990), Frânsk aktrise
* Joseph Teixeira de Mattos (1892-1971), Nederlânsk tekener
* Tristan Tzara (Sami Rosenstock) (1896-1963), Roemeensk dichter en essayist
* Jules Dumont d'Urville (1790–1842), Frânsk admiraal en ûntdekkingsreizger
* Louis Vierne (1870-1937), Frânsk komponist en oargelist
* Ossip Zadkine (1890-1967), Frânsk byldhouwer
Mike Pollock

**Michael B.** "**Mike**" **Pollock** (Roslyn Heights, 9 maart 1965) is in Amerikaansk akteur, sjonger en kabaretier.

## Keppelings om utens
* Mike Pollock yn de IMDb
Aksjefilm

In **aksjefilm** is in filmsjenre wêryn't de protagonist (of protagonisten) te meitsjen kriget mei in rige útdagings dy't er mei lichaamlike prestaasjes oerwinne moat. Dêrby docht him yn elts gefal geweld foar (meastal sawol yn 'e foarm fan fjoergefjochten as man-tsjin-mangefochten), en faak ek gefaarlike efterfolgings. De protagonist fan in aksjefilm is faak in held of heldinne dy't it opnimt tsjin in grutte oermacht oan fijannen, wêrby't hy of sy kear op kear foar syn of har libben (of dat fan oaren) fjochtsje moat. De aksjefilm is nau besibbe mei it sjenre fan 'e aventoerefilm en omfiemet faak ek eleminten fan 'e skriller.

It sjenre fan 'e aksjefilm ûntstie yn 'e 1970-er jierren, doe't de filmyndustry almar mear gebrûk begûn te meitsjen fan special effects en fan gefaarlike sênes dy't útfierd waarden troch stuntlju. Sûnt likernôch 2000 hat foarútgong yn computer-generated imagery (CGI) derfoar soarge dat it no foar in grut diel fan sokke sênes makliker en goedkeaper is om se te ferfeardigjen troch bylden mei kompjûterprogramma's te bewurkjen of hielendal út it neat gear te stallen. Dat hat lykwols ta gefolch hân dat der no net selden sênes oan aksjefilms tafoege wurde dy't it sjoggerspublyk as ûnreälistysk en folslein ûnoannimlik beskôget, wat ta swiere krityk laat hat.
Aventoerefilm

In **aventoerefilm** is in filmsjenre wêryn't de protagonist(en) koartsein spannende aventoeren belibje. Dit is in frij breed sjenre, dat nau besibbe is mei it sjenre fan 'e aksjefilm, en teffens reitsflakken hat mei sjenres as de western, de piratefilm, de rampefilm en it histoarysk drama. It ferskil mei aksjefilms is dat aventoerefilms in bredere opset hawwe, mei opienfolgings fan aksjesênes dy't net direkt mei-inoar te krijen hawwe (se fine plak op ferskillende lokaasjes, mei ferskillende tsjinstanners, wylst yn in aksjefilm de protagonist de hiele film troch mei deselde groep tsjinstanners te krijen hat, op faak min ofte mear deselde lokaasje, lykas ien en deselde stêd). Boppedat binne aventoerefilms pleatst op eksoatyske lokaasjes en/of yn histoaryske tiidrekken.

In plotelemint dat him yn aventoerefilms gauris foardocht, is in heldhaftige reis of syktocht nei it ien of oar, lykas in ferlern kontinint, in ferburgen skat of in fermist persoan. Faak binne de senario's fan sokke films adaptearre foarmen fan besteande ferhalen oer histoaryske of fiktive helden. Soms wurde aventoerefilms kombinearre mei oare sjenres, lykas westerns, ridderfilms, piratefilms, science fiction, fantasy, horror of oarlochsfilms. It kin ek wêze dat in aventoerefilm kombinearre wurde mei in komeedzjefilm ta in **aventoerekomeedzje**, of mei in romantyske film ta in **romantyske aventoerefilm**.
Berop

In **berop** is in gearhingjend gehiel fan arbeidstaken, foar de útfiering wêrfan't ferlet is fan in beskate fakkennis. In berop kin fuortbestean los fan 'e yndividuële beoefener en is dêrmei foar de maatskippij as sadanich werom te kennen. Oer it algemien kin in berop fierders omskreaun wurde as in type beuzichheid dy't men útoefenet om jins ynkommen te fertsjinjen, sadat men jinsels ûnderhâlde kin. In **haadberop** is de foarnaamste beropsaktiviteit fan in persoan, en dêrmei teffens syn of har breawinning. In haadberop wurdt yn 'e regel foltiids útoefene. Dêrnjonken hawwe guon minsken noch in **byberop** of **njonkenberop**, dat as byfertsjinst yn dieltiid útoefene wurdt los fan 'e haadaktiviteit. Ek studinten, dy't gjin haadberop hawwe, beskikke faak wol oer ien of mear bybaantsjes om harsels mei te ûnderhâlden. 

Der bestiet in ûnderskie tusken de begripen arbeid en berop. Men kin in berop hawwe sûnder arbeid te ferrjochtsjen (bgl. as men siik of mei pinsjoen is), en oarsom kin men ek arbeidzje sûnder in berop te hawwen (húsfrou is bgl. gjin berop, mar men kin net sizze dat húsfroulju gjin arbeid ferrjochtsje). It ferskil tusken in berop en in funksje is dat in berop maatskiplik bepaald wurdt, wylst in funksje bepaald wurdt troch de organisaasje wêrby't men wurket. Om in foarbyld te jaan: strjitmakker is in berop, mar foarman fan ploech strjitmakkers is in funksje fan ien dy't noch hieltyd as berop strjitmakker hat. Beroppen kinne yn ferskate kategoryen opdield wurde. De wichtichste opdieling is dy yn 'e kategoryen ûndernimmer (lju dy't in eigen bedriuw hawwe), wurknimmer (lju dy't by it bedriuw fan in oar yn 'e tsjinst binne) en amtner (lju dy't by de oerheid yn 'e tsjinst binne).

In berop kriget men yn 'e regel troch it folgjen fan in oplieding ta in beskaat berop. Jins berop hat grutte ynfloed op 'e posysje dy't men hat yn 'e bredere sosjale struktuer. It winnen fan in ynkommen is net de iennichste reden om in berop út te oefenjen; soks kin ek persoanlike foldwaning jaan, bgl. om't it in nuttige bydrage oan 'e maatskippij is, om't men jins persoanlike talinten derfoar brûke kin, of om't it oangeande berop jin maatskiplike status jout. Dêrby moat wol oantekene wurde dat lju dy't in protte lok hawwe, fan har hobby har berop meitsje kinne, mar dat de grutte mearderheid fan 'e minsken syn berop net foar syn plezier útoefenet.

Men kin stelle dat beroppen al like lang besteane as de minskheid sels. Jager is nei alle gedachten it âldste berop dat der bestiet. Oare tige âlde beroppen binne fisker, lânbouwer, feehâlder en prostituee. Nei de stifting fan 'e earste stêden kamen dêr al gau de keaplju by en ek de ambachtslju, lykas bakkers, slachters, smidden, timmerlju, fervers, skroarren en skuonmakkers. Under de Midsiuwen waarden de beoefeners fan sokke ambachten feriene yn saneamde gilden. Dat wiene de earste beropsorganisaasjes, dy't foar de belangen fan har leden opkamen. Fan 'e ein fan 'e achttjinde iuw ôf joech de Yndustriële Revolúsje oanlieding ta in gruttere arbeidsspesifikaasje, dy't late ta in almar oanwaaksend tal nije beroppen.
Boarchgreve

**Boarchgreve** is in aadlike titel dy't heger yn rang is as baron, mar leger as greve. In froulike boarchgreve of de frou fan in boarchgreve is in **boarchgrevinne**. In gebiet dat troch in boarchgreve regearre wurdt, hjit in **boarchgreefskip**. Fan 'e Iere Midsiuwen ôf beklaaiden boarchgreven in militêre bestjoersfunksje foar in lienhear, dy't ferlykber wie mei de befelfierend kommandant fan in garnizoen. De oantsjutting 'boarchgreve' kaam fuort út it feit dat in garnizoen doedestiden yn 'e regel legere wie yn in boarch of in oarsoartich fort. Stadichoan ûntjoegen boarchgreefskippen har ta erflike funksjes, wêrnei't de titel syn oarspronklike betsjutting ferlear. Yn it Ingelsk en Frânsk hjit in boarchgreve in *viscount*, resp. in *vicomte*.
Markys

**Markys** (fan it Frânske *marquis*) is in aadlike titel fan in legere rang as hartoch, mar fan in hegere rang as greve. De namme foar in froulike markys of foar de frou fan in markys is **markizinne**. In gebiet dat regearre wurdt troch in markys hjit in **markizaat**. Foar markizetitels yn it Dútske taalgebiet wurdt yn 'e regel de namme **markgreve** brûkt, dy't folslein ekwivalint is mei markys. In froulike markgreve is in **markgrevinne**, en in gebiet dat troch in markgreve regearre wurdt, hjit in **markgreefskip**.

'Markgreve', of alteast de Dútske oersetting *Markgraf*, is eins de âldere foarm fan it wurd. Yn 'e Midsiuwen wiene sokke eallju belêstge mei it bestjoer en de ferdigening fan in mark, in grut distrikt oan 'e grins fan it ryk dat út ferskate greefskippen bestie. Dat ferskynsel gie werom op it Frankyske Ryk út 'e tiid fan Karel de Grutte. De iere foarm fan it wurd 'markgreve' kaam sadwaande as lienwurd yn it Frânsk telâne, dat it ferbastere ta *marquis*, in foarm dy't letter wer weromliend waard nei ferskate Germaanske talen, wêrûnder it Nederlânsk en it Frysk. De iennichste markizen yn Nederlân wiene fan âlds de hearskers oer Feare en Flissingen, yn Seelân, oant de hearlikheid Bergen op Soom yn 'e sechstjinde iuw ek ta markizaat ferheft waard.
Markys (betsjuttingsside)

"**Markys**" hat yn de Wikipedy ferskate betsjuttings:

* markys, in aadlike titel
* markys (sinneskerm), in optearber sinneskerm dat oan 'e bûtenkant fan 'e ruten oanbrocht wurde kin
* markyske, in hûneras
* markys (ealstien), in ealstien dy't slipe is yn in ovale foarm mei spitse úteinen
Pablo Gargallo

**Pablo Gargallo** (Maella, Aragon 5 jannewaris 1881 – Reus, Tarragona 28 desimber 1934) wie in Spaansk skilder en byldhouwer. Hy jildt as ien fan de wichtichste avantgarde-keunstner fan Aragon.

## Museum Pablo Gargallo
Yn 1985 waard yn Zaragoza it Museo Pablo Gargallo iepene. It museum húsmannet yn it eardere Palacio de Argillo .

## Byldhouwurk

Ofbyld:Zaragoza_-_Pablo_Gargallo_-_Pastor.jpg|*Pastor* yn Zaragoza
Ofbyld:Zaragoza_-_Pablo_Gargallo_-_Jinete.jpg|*Jinete* yn Zaragoza
Ofbyld:Pablo gargallo-kiki de montparnasse front eh.JPG|*[[Alice Prin|Kiki de Montparnasse]]* (1928), Louvre
Ofbyld:Pablo Gargallo The prophet 1933.jpg|*El Profeta* (1933), Antwerpen
File:Pastor del flabiol DSCN2303.JPG|*Pastor del Flabiol*, (1928), Sarrià-Sant Gervasi


## Keppelings om utens
*    Webstee Museo Pablo Gargallo .
* Museum of Modern Art, New York
* Musée National d’Art Moderne, Centre Georges Pompidou, Parys
Drama Desk Award

De **Drama Desk Awards** binne in groep Amerikaanske toanielprizen dy't elts jier oan 'e ein fan april troch de Drama Desk Organisation útrikt wurde foar toaniel yn New York (stêd). Dy organisaasje waard yn 1949 oprjochte, hoewol't de earste útrikking fan 'e Drama Desk Awards pas yn 1955 plakfûn. De earste fjirtjin jier kamen inkeld off-Broadway en off-off-Broadway-produksjes yn oanmerking foar in Drama Desk Award, mar sûnt 1969 kinne ek Broadway-produksjes meitingje nei de prizen.

De Drama Desk Awards wurde no beskôge as ien fan 'e wichtichste Amerikaanske toanielprizen nei de Tony Awards. Dizze prizen wurde útrikt yn in grut tal kategoryen. De meast prestizjeuze dêrfan binne de Drama Desk Awards foar 'treflike akteur yn in toanielstik' en foar 'treflike aktrise yn in toanielstik'. Guon akteurs dy't datoangeande alris in Drama Desk Award wûn hawwe, binne Dustin Hoffman, Al Pacino en Catherine Zeta-Jones. 

## Kategoryen
;aktearkategoryen
* treflike akteur yn in toanielstik
* treflike aktrise yn in toanielstik
* treflike akteur yn in musical
* treflike aktrise yn in musical
* treflike byrol fan in akteur yn in toanielstik
* treflike byrol fan in aktrise yn in toanielstik
* treflike byrol fan in akteur yn in musical
* treflike byrol fan in aktrise yn in musical
* treflik solo-optreden
* treflik mienskipskip optreden
;showkategoryen
* treflik toanielstik
* treflike weroplibbing fan in toanielstik
* treflike musical
* treflike revival fan in musical
* treflik boek op basis fan in musical
;technyske kategoryen
* treflike regisseur fan in toanielstik
* treflike regisseur fan in musical
* treflike muzyk
* treflike muzyk yn in toanielstik
* treflike sjongtekst
* treflike orkestrale begelieding
* treflike goreografy
* treflik kostúmûntwerp
* treflik dekôr yn in toanielstik
* treflik dekôr yn in musical
* treflike beljochting fan in toanielstik
* treflike beljochting fan in musical
* treflik sound design fan in musical
* treflik sound design fan in toanielstik
;spesjale kategoryen
* treflike revu
* treflike projeksjedesign
* unike teäterûnderfining 
* Drama Desk Special Award 

;ophefte prizen
* treflike regisseur
* treflike revival
* treflik dekôrûntwerp
* treflike beljochting
* treflik sound design

## Keppelings om utens
*Offisjele webside fan 'e Drama Desk Awards
Kaptein (skipfeart)

In **kaptein** is in seeman dy't oan board fan syn skip de heechstpleatste persoan is, en sadwaande as gesachfierder fungearret. Op lytsere boaten, benammen yn 'e binnenfeart, sprekt men ynstee ek wol fan **skipper**. De term 'kaptein' komt fan it Grykske wurd κατεπάνω, *katepánō*, dat letterlik "heechstpleatste" betsjut, en dat in rang wie yn it leger fan it Byzantynske Ryk. In kaptein is de einferantwurdlike foar alles dat op in skip bart. Hy fiert it befel oer de oare opfarrenden (de bemanning) en leit rekkenskip ôf oan 'e rederij en by de autoriteiten. Ek kin it foarkomme dat de kaptein de eigner fan it skip is; yn dat gefal is der dus gjin sprake fan in rederij.

Om't 'kaptein' in rang is en 'gesachfierder' in funksje, binne dy beide termen net synonym. As de kaptein bygelyks siik is of as er fan board giet wylst it skip yn 'e haven leit, dan draacht er it gesach oer oan 'e twadde yn rang, de earste stjoerman. De term 'kaptein' wurdt benammen brûkt by de skipfeart op see. By skippen yn 'e binnenfeart sprekt men ornaris fan skipper, al wurdt ek dêr, begelyks op passazjiersskippen, wol fan in kaptein sprutsen. As der yn 'e binnenfeart sprake is fan kontinufeart, sille der ferskate skippers of kapteins oan board wêze, wêrfan't op elts beskaat stuit mar ien de gesachfierder is. Op seeskippen is der normaal sprutsen mar ien kaptein, dy't by rêst ferfongen wurdt troch de earste of twadde stjoerman.
Kok

In **kok** (meartal: koks) is immen dy't foar syn berop itensiedt. In froulike kok is in **kokkinne**. Soms wurde de termen 'kok' en 'sjef' (of sjefkok) as synonym brûkt, mar yn in profesjonele koken betsjutte dy nammen net itselde. In kok hat yn 'e regel in koksoplieding folge, en kin wurkje yn in restaurant, in hotel-restaurant, in bistro, op in skip, yn in kazerne, by in cateringbedriuw, yn in soarchynstelling of yn 'e húshâlding fan in ryk of foaroansteand persoan, lykas (foarhinne) in grutgrûnbesitter of in steatshaad. Yn 'e hoareka hat in kok nea fêste wurktiden, om't men nea wit wannear't der in protte klanten komme en hoelang't dy sitten bliuwe. It berop fan kok omfiemet sadwaande in soad jûns- en wykeinwurk, mei net selden lange wurkdagen. Foarhinne hiet in kok yn oplieding in **koksmaat** of in **koksjonge**. Immen sûnder in profesjonele koksoplieding dy't gewoan graach itensiede (of kokkerelje) mei, wurdt wol in amateur-kok neamd.

Guon bekende koks binne:
* Herman den Blijker
* Joop Braakhekke
* Robert Kranenborg
* Jeroen Meus
* Jamie Oliver
* Gordon Ramsay
Julian Mandel

**Julian Mandel** (Elzas, 1872 - Parys, 1935) wie in Frânsk keunst- en erotykfotograaf in de jierren ’10, ’20 en ’30 fan de tweintichste iuw.

## Wurkpaad
Mandel wijde syn libben oan it befoarderjen fan de fotografy as keunstfoarm. Syn klassike stúdzjes fan it froulike neaken, mei bygelyks Alice Prin, waarden rillegau sammelobjekten yn Frankryk. De foto's waarden as ansichtkaarten op 'en baan brocht troch Alfred Noyer, Les Studios, P-C Paris en de Neue Photographische Gesellschaft.

Mandel wie lid fan de Dútske avant-gardegroep *Neues Zeitalter im Freien*. Oer syn libben is oars net in protte bekend. Der wurdt wol tocht dat syn namme in pseudonym is. Der binne minsken dy't tinke dat hy Julian Walery wie, in fotograaf út deselde perioade dy't ek soksoarte stilen tapaste. Dat soe de protte oerienkomsten tusken beide fotografen ferklearje.

Hy fotografearre syn modellen meast yn saneamde "klassike poses", sawol yn de studio as bûtendoar. Syn opnames binne keunstsinnich komponearre en hawwe sêfte kleuren mei in beljochting dy't in tekstuer yn ljocht en skaad skept.
De neakenfoto’s waarden ferkocht yn it formaat fan de ansichtkaart, mar wiene net ornearre as ansicht, en it fersjoeren wie yn dy tiid noch ferbean. Troch harren grutte pasten se goed yn jasbûsen, pakjes en boeken. Se waarden in protte ferkocht.

## Sjoch ek
* Alice Prin
Kok (betsjuttingsside)

"**Kok**" hat yn de Wikipedy ferskate betsjuttings:

* kok, in berop
** de Sweedske Kok, in bekend personaazje út 'e *Muppet Show*
* Kok (efternamme), in Nederlânske efternamme
** Wim Kok, in Nederlânsk politikus
*** Kabinet-Kok I, in Nederlânsk kabinet mei Wim Kok as premier
*** Kabinet-Kok II, in Nederlânsk kabinet mei Wim Kok as premier
*** Kwartsje fan Kok, in aksynsferheging op autobranje
* Kok (útjouwerij), in Nederlânske útjouwerij, fêstige yn Kampen
* Kok (rivier), in rivier yn Tailân
* KOK (Nasjonale Koälysjepartij), in Finske politike partij

## Sjoch ek
* kokken, bolfoarmige baktearjes
Liifwacht

In **liifwacht** (formeel in **persoansbefeiliger**) is in soarte fan befeiligingsman dy't ien of mear persoanen beskermet tsjin gefaar. Yn 'e regel giet it by sokke persoanen om pommeranten dy't ryk, ferneamd of polityk wichtich binne. De (mooglike) gefaren dêr't sokken bleat oan steane, kinne útinoar rinne fan lestich fallen (bygelyks troch fans), stalking, it ferlies fan private of geheime ynformaasje, sjantaazje, dieverij, ynbraak, bedriging, mishanneling, ûntfiering, ferkrêfting of moard. Liifwachten wurkje gauris yn lytse groepkes. Se kinne yn 'e tsjinst wêze fan 'e persoan dy't se beskermje moatte, foar in befeiligingsbedriuw yn 'e private sektor wurkje, of aginten fan in feilichheidstsjinst wêze dy't diel útmakket fan 'e oerheid. Yn alle trije neamde gefallen is foar de funksje fan liifwacht in spesifike oplieding fereaske.

De wichtichste pommeranten, lykas steatshaden, premiers en ambassadeurs, wurde beskerme troch in tiim fan liifwachten dat harren en har gesinnen de klok rûn befeiliget. Yn 'e Feriene Steaten wurdt soks bygelyks dien troch de Secret Service en de Diplomatike Feilichheidstsjinst (DSS). Yn Nederlân bestiet foar dat doel de Tsjinst Keninklike en Diplomatike Befeiliging (DKDB). Yn 'e measte lannen dêr't it steatshaad ek de heechste ofsier fan 'e kriichsmacht is, wurdt syn befeiliging fersoarge troch leden fan 'e Republikeinske Garde en/of oare militêre elite-ienheden. Minder wichtige persoanen, of lju dy't minder gefaar rinne, wurde ek wol begelaat troch ien inkele liifwacht, dy't dan faak ek as sjauffeur fungearret.
Eden DD

**Eden DD**, ek wol bekend as **Eden 38DD** (Louisville (Kentucky), 1 septimber 1972), is in Amerikaansk neakenmodel, stripper en pornografysk aktrise. Hja sette yn 2003 útein mei har karriêre yn 'e Amerikaanske pornoyndustry. Sûnt 2005 wurket se dêrnjonken ek as in legaal prostituee yn Nevada.

## Libben en karriêre
Eden DD waard yn 1972 berne yn Louisville, yn 'e steat Kentucky. Hja wurke mear as tsien jier lang as binnendoararsjitekte foar't se nei in reis nei Las Vegas besleat dat se stripper wurde woe. Yn 2003 makke se mei 31 jier har debút yn in pornografyske film. Neffens de Internet Adult Film Database (IAFD) hat se sûnt yn likernôch 35 pornofilms spile, û.m. foar sokke foaroansteande labels as Hustler Video, Wicked Pictures, Sin City en Devil's Film.

Fierders hat Eden ek in protte yn 't spier west foar de minder bekende studio Big Top Video, dy't him taleit op it meitsjen fan films fan it grutte-boarstesjenre, en foar pornosites op it ynternet, lykas BangBros. Njonken har aktearwurk is Eden ek aktyf as neakenmodel en sûnt 2005 wurket se as prostituee op 'e ferneamde Moonlite Bunny Ranch, in legaal bordeel yn 'e Amerikaanske steat Nevada.

## Lichemsskaaimerken
Eden DD in blank en hat read hier en brune eagen. Neffens har offisjele opjefte is se 1.73&nbsp;m lang, mei in gewicht fan 75&nbsp;kg, en in natuerlike kupmaat 38DD, dêr't se har skûlnamme oan ûntlient. Eden hat tatoeaazjes op 'e siden fan har búk en teffens in earsgewei boppe har stuten. Se hat piercings troch har nâle, klitoris en tonge. Yn 2011 kaam se 25 oant 30&nbsp;kg oan om te wurkjen foar de webside PlumpersPass, dy't him taleit op pornografy mei grouwe froulju.

## Keppelings om utens
* Biografy en filmografy fan Eden DD yn 'e ''Internet Movie Database'' (IMDb)
* Biografyske gegevens en filmografy fan Eden DD yn 'e ''Internet Adult Film Database'' (IAFD)
* Biografyske gegevens fan Eden DD op ''FreeOnes''
Restaurant

In **restaurant** is in iepenbiere gelegenheid dêr't tsjin betelling iten wurde kin. Yn 'e mande mei hotels en kafees wurde restaurants ek wol oantsjut as de hoareka. It restaurant fan no is oan 'e ein fan 'e achttjinde iuw ûntstien yn 'e Frânske haadstêd Parys. Earder bestiene der ek al iepenbiere gelegenheden dêr't iten wurde koe, mar dat wiene herbergen (dêr't men benammen hinne gie om ûnderweis te oernachtsjen en dan iet wat de pot skafte) of ythuzen (dy't mear wei hiene fan moderne kafetaria's as fan restaurants). De fernijing dy't oan 'e ein fan 'e achttjinde iuw plakfûn, omfieme it ûntstean fan in ferfyndere foarm fan it ythûs, dêr't men net inkeld hinne gie om te iten, mar ek om it derhinne gean op himsels, en dêr't men kieze koe út ferskate mooglike gerjochten (*menu à la carte*).

De namme 'restaurant' soe fan it Frânske *restaurer* ("bykomme", "reparearje") komme, dat ferwiisde nei in fersterkjend krêftich sop da't al fan 'e sechstjinde iuw ôf optsjinne waard. Yn 1765 waard yn Parys in ythûs iepene dêr't men kieze koe út ferskate fan sokke soppen, dy't oanpriizge waarden as *soup restaurante* (in "fuortsterkjend sop"). Meitiid ûntwikkele him dêrút it wurd restaurant. Fan 'e ein fan 'e njoggentjinde iuw waarden restaurants ek fêstige yn of by grutte treinstasjons, sadat de reizgers dêr ite koene.

Geandewei de tweintichste iuw kamen der yn 'e Westerske wrâld ek restaurants by dy't har útslutend taleine op 'e kulinêre tradysjes fan in beskaat lân, lykas Sineeske, Italjaanske, Grykske, Japanske en Spaanske restaurants. Lju dy't nei de ûnôfhinklikheid fan Yndoneezje dêrwei nei Nederlân kamen, begûnen hjir Sineesk-Yndyske restaurants, mei in menu dat mear basearre wie op 'e koken fan Yndoneezje as op dy fan Sina. In protte fan sokke 'bûtenlânske' restaurants binne (ek) ôfhelrestaurants, dêr't men it bestelde gerjocht ôfhelje of bestelle (en bringe) litte kin om it dan thús op te iten.

Noch letter ûntstiene de saneamde fastfoodrestaurants, ek wol in bytsje denigrearjend 'hamburgertinten' neamd. Dy waaiden fan 'e 1970-er jierren ôf oer út 'e Feriene Steaten, en hearre faak ta grutte Amerikaanske restaurantkeatlings lykas McDonald's, Burger King en KFC. It menu is by sokke fastfoodrestaurants beheind ta, sa't de namme al seit, fastfood, lykas hamburgers, fryt en saneamde *nuggets* ("klompkes") fan hinnefleis. Oan 'e oare kant fan it spektrum steane de sjike restaurants dêr't inkeld de maatskiplike elite komt om te iten, en wêrfoar't it Frânske bedriuw Michelin in gids útbringt mei dêryn in oersjoch fan restaurants dêr't it iten fan in útsûnderlike kwaliteit wêze soe. Michelin wiist fûlbegearde stjerren ta oan restaurants as teken fan sokke kwaliteit.
Laurien Gardner

**Laurien Gardner** is in kollektyf pseudonym fan in groepke Amerikaanske skriuwsters dy't in rige romans oer de Tudor-tiid skreaun hawwe, mei as haadpersoanen de ûnderskate froulju fan kening Hindrik&nbsp;VIII fan Ingelân. Dizze romansearje, dy't ta de literêre sjenres fan 'e histoaryske fiksje en de romantyk rekkene wurde kin, waard betocht troch boekeredakteur Ginjer Buchanan, doe't dy seach hoe'n populariteit oft boeken oer de Tudors wol net hiene. De trijedielige searje is publisearre troch de Amerikaanske útjouwerij Jove Books, in ymprint fan 'e Penguin Group. It twadde diel, *A Lady Raised High*, skreaun troch Jennifer Ashley, wûn yn 2007 de prestizjeuze RITA Award yn 'e kategory bêste histoaryske roman.

## Publisearre boeken
* 2005 – *The Spanish Bride: A Novel of Catherine of Aragon* (oer Katerina fan Aragon, skreaun troch Julianne Ardian Lee)
* 2006 – *A Lady Raised High: A Novel of Anne Boleyn* (oer Anna Boleyn, skreaun troch Jennifer Ashley)
* 2006 – *Plain Jane: A Novel of Jane Seymour* (oer Jane Seymour, skreaun troch Sarah Hoyt)
Jeanne C. Stein

**Jeanne C. Stein** (San Diego (Kalifornje), ±1960) is in Amerikaansk skriuwster fan fiksje dy't heart ta de literêre sjenres fan 'e fantasy, romantyk en horror. Hja is benammen bekend fan 'e *Anna Strong*-searje, dy't ta de urban fantasy heart. Tegearre mei har kollega Samantha Sommersby hat Stein ek ûnder it pseudonym S.J. Harper wurke.

## Libben en karriêre
Stein, dy't fan etnysk Dútsk komôf is, waard omtrint 1960 berne yn San Diego, yn it suden fan 'e  Amerikaanske steat Kalifornje. Dy stêd foarmet it dekôr foar de measten fan har boeken. Sels wennet se hjoed de dei lykwols yn Kolorado. Stein is aktyf yn 'e Amerikaanske skriuwersmienskip en is lid fan sawol de feriening Sisters in Crime, de Horror Writers of America as de Romance Writers of America. Yn har thússteat Kolorado heart se ta de Rocky Mountain Fiction Writers, dy't har yn 2008 útrôpen ta skriuwer fan it jier. Stein draacht fierders ek by oan 'e blochgroep *Biting Edge*. 

Doe't Stein yn 2004 úteinsette mei in karriêre as skriuwster, slagge it har om yn 2006 har earste boek útjûn te krijen by ImaJinn Books, in lytse útjouwerij yn Kolorado. Dy roman wie *The Becoming*, it earste diel fan 'e *Anna Strong*-searje, oer in froulike preemjejager dy't ek fampier is. *The Becoming* waard in bestseller by de Amerikaanske boekhannelkeatling Barnes & Noble, en ek pleatslik yn San Diego en Denver. Stein krige doe al rillegau in kontrakt oanbean fan 'e nasjonale útjouwerij Berkley Books, dêr't har boeken sûnt útkomme by de ymprint Ace Books. De *Anna Strong*-rige ferskynt sûnt 2008 yn in Dútske en sûnt 2009 yn in Noarske oersetting. Tegearre mei har kollega-skriuwster Samantha Sommersby hat Stein ûnder it mienskiplike pseudonym S.J. Harper ek de *Fallen Siren*-searje publisearje.

## Wurk
### Under de namme Jeanne C. Stein
#### Eigen wurk
* de *Anna Strong*-searje
** 2004 – *The Becoming*
** 2006 – *Blood Drive*
** 2007 – *The Watcher*
** 2008 – *Legacy*
** 2009 – *Retribution*
** 2009 – *The Ghost of Leadville* (koart ferhaal, yn 'e blomlêzing *The Mammoth Book of Vampire Romance, Volume II*)
** 2010 – *Chosen*
** 2011 – *Blood Debt* (novelle, yn 'e blomlêzing *[[Hexed (ferhalebondel)|Hexed]]*)
** 2011 – *Crossroads*
** 2012 – *Haunted*
** 2014 – *Cloud City* (novelle)
** 2013 – *Blood Bond*
** 2017 – *Anna and the Vampire Prince* (novelle)
** 2019 – *Paradox*
* op himsels steand wurk
** 2014 – *Wonderland* (novelle)
** 2018 – *The Last Rider* (mei Matt Koenen)

#### As redaktrise
* 2017 – *Georgetown Haunts and Mysteries* (mei Joshua Viola)

### Under de namme S.J. Harper
(mei Samantha Sommersby)
* de *Fallen Siren*-searje
** 2013 – *Cursed*
** 2014 – *Captured* (novelle en prequel fan 'e searje)
** 2014 – *Reckoning*
** 2015 – *Forsaken*

## Keppelings om utens
*Offisjele webside fan Jeanne C. Stein
S.J. Harper

**S.J. Harper** is in mienskiplik pseudonym fan twa Amerikaanske skriuwsters, Jeanne C. Stein en Samantha Sommersby. Dy troffen inoar op in stripkonvinsje yn San Diego en koene it goed fine troch in mienskiplike foarleafde foar fantasy, wyn en tillefyzjesearjes fan Joss Whedon. Hja besleaten tegearre in romanrige te skriuwen, de *Fallen Siren*-searje, dy't sawol ta urban fantasy as ta romantyske fiksje rekkene wurde kin.

## Publisearre wurken
* de *Fallen Siren*-searje
** 2013 – *Cursed*
** 2014 – *Captured* (novelle en prequel fan 'e searje)
** 2014 – *Reckoning*
** 2015 – *Forsaken*
Roubaix

**Roubaix** (Nederlânsk: *Robaais*; West-Flaamsk: *Roboais*) is in âlde yndustrystêd yn it noarden fan Frankryk, flak by de Belgyske grins. De stêd hat likernôch 98.000 ynwenners (2023) en is dêrmei nei Risel en Amiens de op twa nei grutste stêd fan 'e regio Opper-Frankryk. Roubaix foarmet in konurbaasje mei de omlizzende stêden Risel, Tourcoing, Villeneuve-d'Ascq en 86 oare gemeenten, dêr't mear as in miljoen minsken wenje, dy't ûnder it gesach feriene fan in stêdekloft falt: de Jeropeeske metropoal fan Risel.

Mei de Yndustriële Revolúsje fan 'e njoggentjinde ieu groeide Roubaix yn rap tempo. De befolking woeks fan  yn 1800 nei  yn 1896. De stêd waard doe in sintrum fan ynternasjonaal belang foar de wol- en tekstylyndustry en waard dêrom ek wol 'It Mansjester fan Frankryk ferneamd. Healwei de 20e iuw rekke de tekstylsektor yn ferfal. Sûnt moat de ekonomy fan Roubaix it meast hawwe fan kultuer, mar seker ek fan toerisme. It Museum foar Keunst en Yndustry en it Museum foar Tekstylen lûke in soad minsken.

De stêd is hjoed-de-dei foaral bekend as oankomstplak fan 'e hurdfytswedstryd Parys-Roubaix.

## Befolking
Roubaix is bekend om syn sosjaal, kultureel en etnysk ferskaat. De ynwenners fan 'e stêd wurde yn it Frânsk “Roubaisiens” en yn it Pikardysk “Roubégnos” neamd.

## Partnerstêden
Roubaix hat mei acht stêden partnerskippen.

*  Mönchengladbach, Dútslân, sûnt 1969
*  Verviers, Belgje, sûnt 1969
*  Bradford, Grut-Brittanje, sûnt 1969
*  Skopje, Masedoanje, sûnt 1973
*  Prato, Italië, sûnt 1981
*  Sosnowiec, Poalen, sûnt 1993
*  Covilhã, Portugal, sûnt 2000
*  Bouira, Algerije, sûnt 2003

## Keppeling om utens
* Amtlike webside fan 'e stêd 
* Webside foar toeristen   
* Keunstmuseum webside fan 'e stêd 
* Tekstylmuseum webside fan 'e stêd